Firenze er et rendyrket paradis for de kunst-, historie- og arkitekturinteresserede rejsende. I den gamle bydel, som i øvrigt er på UNESCO’s verdensarvsliste, finder du en af byens ikoniske vartegn, nemlig katedralen Santa Maria del Fiore. De adrætte kan tage de 463 trin op til toppen af kuplen, hvorfra der venter en spektakulær udsigt over Firenzes smukke røde tegltage.
Den gamle bro, også kendt som Ponte Vecchio, var indtil 1218 den eneste bro der forbandt Firenzes to bydele over floden Arno, så vi anbefaler en gåtur over denne historiske og betydningsfulde konstruktion. Intet besøg i Firenze uden en tur forbi et museum, og her kan du overveje at besøge Galleria dell’Accademia der huser Michelangelos berømte David-skulptur.
Firenze har mange spændende markeder, som er værd at gå på opdagelse i og gøre en god handel. Mercato Centrale byder sammen med Lorenzo Market på et godt indblik i byens stolte markedstraditioner.